**PLAYLIST**

**„ASCULTĂ 5 MINUTE DE MUZICĂ CLASICĂ”**

**9 OCTOMBRIE – 10 DECEMBRIE 2017**

**9 octombrie**

Fisier Miercuri, 11 octombrie 2017

Ludwig van Beethoven – partea a II-a din Simfonia a VI-a Pastorala (Orchestra Națională Radio, dirijor Gerd Schaller) M526 II nr.2 10.33 Radio 2016

În cadrul proiectului Ascultă 5 minute de muzică clasică, inițiat de Radio România Muzical, a fost partea a II-a din Simfonia a VI-a Pastorala de Ludwig van Beethoven. Interpretarea a fost semnată de Orchestra Națională Radio, condusă de Gerd Schaller.

Scenă la pârâu se intitulează această a doua parte din celebra simfonie beethoveniană Pastorala. Beethoven a fost unul dintrecei trei mari compozitori ai așa numitei școli vieneze, exponent al stilului muzical clasic, alături de Haydn și Mozart. Însă Beethoven a fost un inovator și un spirit nonconformist, precum și un vizionar. Să ne uităm la această simfonie a VI-a, Pastorala, pe care poate ați mai ascultat-o când ați văzut desenul animat Fantasia de la Disney: o simfonie obișnuită clasică are 4 părți; aceasta are 5 părți. O simfonie obișnuită are indicații de tempo ca denumiri ale părților; aceasta are titluri, sugerând imagini, cum este și Scena la pârâu. Beethoven folosește astfel un concept pe care abia 20 ani mai târziu, aveau sa-l lanseze compozitorii romantici: programatismul, descrierea prin muzică a unui subiect extra-muzical.

Câte părți are o simfonie clasică obișnuită:

5 părți

**4 părți**

Felix Mendelssohn – partea a IV-a din Simfonia a IV-a Italiana (Orchestra de Cameră a Europei, dirijor Yannick Nezet Seguin)

În cadrul proiectului Ascultă 5 minute de muzică clasică, inițiat de Radio România Muzical, a fost partea a IV-a din Simfonia a IV-a Italiana de Felix Mendelssohn Bartholdy. Simfonia a IV-a Italiana este una dintre cele mai populare simfonii din repertoriul romantic. Felix Mendelssohn Bartholdy a trăit între anii 1809 și 1847 – este considerat unul dintre cei mai importanți compozitori germani și un reprezentant de seamă al romantismului muzical, în general. Simfonia a IV-a Italiana este, așa cum sugerează și numele, o descriere a Italiei muzicale, așa cum a fost ea văzută de Mendelssohn în timpul unui turneu european pe care l-a întreprins. Cea mai cunoscută parte este a patra, bazată pe ritmul Saltarello specific muzicii tradiționale italiene din zona Romei.

Ce dans popular a inspirat partea a IV-a din Simfonia Italiana?

Tarantella

**Saltarello**

**16 octombrie**

Claudio Monteverdi – Beatus vir (Ansamblul I Fagiolini, dirijor Robert Hollingworth) Radioman

În cadrul proiectului Ascultă 5 minute de muzică clasică, inițiat de Radio România Muzical, a fost piesa Beatus vir de Claudio Monteverdi, în interpretarea ansamblului britanic I Fagiolini, condus de Robert Hollingworth, extras de pe un album apărut în 28 aprilie 2017.

Este un bun prilej pentru a afla mai multe amănunte despre Claudio Monteverdi, unul dintre cei mai interesanți și importanți compozitori din istoria muzicii, un creator italian care a trăit între anii 1567-1643, adică în acea perioadă când muzica a trecut de la stilul renascentist la cel baroc. În renaștere, accentul a căzut pe polifonie, adică cântarea la mai multe voci; în baroc, pe linia melodică acompaniată de alte voci sau instrumente. În muzica vocală, genul predilect a fost în renaștere motetul; în baroc, opera. Claudio Monteverdi îmbină în creația sa toate aceste tendințe: a scris multă muzică religioasă tributară stilului renascentist, așa cum este și acest minunat motet Beatus vir; a scris și opere; de altfel, în creația lui regăsim cea mai veche operă care încă se cântă și azi – Orfeu, operă a cărei premieră a avut loc în anul 1607. Claudio Monteverdi este important în istoria muzicii tocmai pentru că în creația sa se face această importantă trecere de la renaștere la baroc, generic Monteverdi fiind considerat unul dintre primii compozitori baroci din istoria muzicii.

De ce este important Claudio Monteverdi în istoria muzicii?

**În creația sa se face trecerea de la renaștere la baroc**

În creația sa se face trecerea baroc la clasicism

Wolfgang Amadeus Mozart – partea a III-a din Concertul KV 622 în La major pentru clarinet și orchestră (Alessandro Carbonare, Orchestra Mozart, dirijor Claudio Abbado) Radioman

Ascultă 5 minute de muzică clasică, inițiat de Radio România Muzical, a fost partea a III-a din Concertul catalog Kochel 622 pentru clarinet și orchestră de Wolfgang Amadeus Mozart, într-o înregistrare realizată în anul 2013, semnată de clarinetistul Alessandro Carbonare și Orchestra Mozart din Bologna, dirijor Claudio Abbado.

Concertul pentru clarinet și orchestră de Mozart este una dintre cele mai cunoscute partituri concertante dedicate clarinetului, scrise în întreaga istorie a muzicii. Este una dintre ultimele lucrări compuse de Mozart – a fost scris în octombrie 1791 – în 5 decembrie 1791, Mozart avea să se stingă din viață. Regăsim în acest concert pentru clarinet și orchestră stilul clasic, specific primei școli vieneze în plenitudinea sa: construcție, formă, sintaxă, sonoritate generală. În plus, trebuie reținut că acest instrument de suflat din lemn, clarinetul, și-a făcut apariția ca membru al orchestrei simfonice doar începând cu epoca clasică, iar Mozart însuși auzise pentru prima dată clarinetul în timpul călătoriilor sale la Mannheim.

Ce tip de instrument este clarinetul?

**Instrument de suflat din lemn**

Instrument de suflat din alamă

**23 octombrie**

Fisier Duminică, 15 octombrie

Georges Bizet – Farandole din Suita a II-a Arleziana (Orchestra Română de Tineret, dirijor Cristian Mandeal) CD M492 I nr.3 3.54 Radio 2016

Ascultă 5 minute de muzică clasică, inițiat de Radio România Muzical, a fost Farandola din Suita a II-a Arleziana de Georges Bizet, în interpretarea Orchestrei Române de Tineret, conduse de Cristian Mandeal.

Ce știm despre Georges Bizet? În primul rând, că este autorul unei opere celebre: Carmen. Apoi, că este un compozitor francez care a trăit între anii 1838 și 1875, într-o epocă în care stilul romantic se afla la apogeu. Iar cei care merg la concerte cunosc și această farandolă, des oferită ca bis de orchestre. Face parte dintr-o a doua suită orchestrală extrasă din muzica de scenă compusă pentru piesa Arleziana de Alphonse Daudet; Farandola este un dans popular zona franceză Provence.

Ce operă celebră a compus Georges Bizet?

Norma

**Carmen**

Marcel Mihalovici – 5 bagalete op.37 (Luiza Borac – pian) Radioman

Ascultă 5 minute de muzică clasică, inițiat de Radio România Muzical, au fost 5 bagatele op.27 de Marcel Mihalovici, în interpretarea pianistei Luiza Borac. Regăsim aceste lucrări pe cel mai nou disc al pianistei românce, apărut în 2017: Inspirations and dreams, disc ce are în prim plan creația lui George Enescu și a unor compozitori care i-au fost prieteni sau colegi de generație.

Marcel Mihalovici a fost, într-adevăr, unul dintre apropiații lui George Enescu, un tânăr compozitor descoperit și încurajat de George Enescu; Marcel Mihalovici a plecat la Paris, în 1919, pentru a studia cu un celebrul profesor și compozitor al vremii, Vincent d’Indy; a fost asimilat culturii franceze drept unul dintre cei mai interesanți compozitori ai secolului XX. Stilul său este neoclasic, în cele mai multe dintre lucrări, așa cum se întâmplă și în cele 5 bagatele op.37; neoclasicismul face referire la modul în care a fost reinterpretat stilul clasic al secolului al XVIII-lea în parte dintre lucrările scrise în prima jumătate a secolului XX.

Cine a avut un rol important în afirmarea compozitorului Marcel Mihalovici?

Mihail Jora

**George Enescu**

**30 octombrie**

Leo Delibes – Aria clopoteilor din opera Lakme (Aida Garifullina)

Ascultă 5 minute de muzică clasică, inițiat de Radio România Muzical, a fost Aria clopoțeilor din opera Lakme de Leo Delibes, în interpretarea unei tinere și foarte apreciate soprane a timpurilor noastre – Aida Garifullina.

Cine a avut ocazia să vadă filmul Florence Foster Jenkins, care a rulat și în cinematografele din România începând din noiembrie 2016, poate a remarcat secvența în care apare o soprană interpretând pe scena de la Carnegie Hall din New York o arie foarte dificilă: era tocmai Aida Garifullina în această arie a clopoțeilor, una dintre cele mai spectaculoase arii de operă dedicate celei mai subțiri voci feminine, cea de soprană de coloratură. Opera Lakme rămâne cel mai cunoscut opus al compozitorului francez Leo Delibes; a avut premiera în anul 1883 și s-a bucurat de mare succes încă de la prima reprezentație, atât datorită atractivității subiectului, acțiunea fiind plasată în decorul exotic al Indiei, cât și datorită muzicii foarte expresive.

Aria clopoțeilor este compusă pentru

**Soprană de coloratură**

Mezzosoprană

Fișier Luni, 23 octombrie

Francisco Tarrega – Amintiri din Alhambra (Ana Vidovic- chitară) Uniport DVD-FM-271-3

Ascultă 5 minute de muzică clasică, inițiat de Radio România Muzical, a fost piesa Amintiri din Alhambra de Francisco Tarrega, în interpretarea chitaristei Ana Vidovic.

Iată un prilej pentru a descoperi una dintre cele mai cunoscute lucrări pentru chitară clasică din întreaga istorie a muzicii – această miniatură compusă de spaniolul Francisco Tarrega în anul 1896. Deși chitara apare printre instrumentele folosite de câțiva compozitori din perioada barocului și clasicismului, abia odată cu începutul secolului XX, apariția unor interpreți de foarte mare valoare repune chitara clasică între vedetele podiumului de concerte. Părinte al chitarei clasice este considerat chiar Francisco Tarrega, compozitor, dar și un mare chitarist; el a trăit între anii 1852 și 1909.

Francisco Tarrega a fost

**Compozitor și chitarist**

Pianist și compozitor

**6 noiembrie**

Camille Saint Saens – Aria Dalilei din opera Samson și Dalila (Ruxandra Donose, Orchestra Națională Radio, dirijor Tiberiu Soare) CD 8783 nr.4 6.32 Radio 2014

În cadrul proiectului Ascultă 5 minute de muzică clasică, inițiat de Radio România Muzical, a fost Aria Dalilei Mon coeur s’ouvre a ta voix din opera Samson și Dalila de Camille Saint Saens, în interpretarea semnată de mezzosoprana română Ruxandra Donose, acompaniată de Orchestra Națională Radio, condusă de Tiberiu Soare.

Iată un prilej pentru a asculta una dintre cele mai cunoscute arii din repertoriul dedicat vocii de mezzosoprană – timbru mai grav, mai gros al vocilor feminine. Și de asemenea, de a asculta una dintre cele mai cunoscute cântărețe române din prezent, Ruxandra Donose, un nume care apare pe marile scene internaționale și pe care este bine să-l reținem, pentru că este unul dintre cei mai buni ambasadori culturali ai României.

Opera Samson și Dalila are la bază, așa cum sugerează și titlul, un subiect biblic. Camille Saint Saens a scris această operă în anul 1877; este un exemplu tipic pentru opera romantică franceză de secol XIX-lea.

Timbru de mezzosoprană se referă la o voce feminină

Subțire

**groasă**

Serghei Rahmaninov – partea a III-a din Concertul nr.2 op.18 în do minor pentru pian și orchestră (Alexandra Dariescu și Orchestra Națională Radio, dirijor Cristian Măcelaru) Radio 2017

În cadrul proiectului Ascultă 5 minute de muzică clasică, inițiat de Radio România Muzical, a fost partea a III-a din Concertul nr.2 pentru pian și orchestră de Serghei Rahmaninov, în interpretarea semnată de Alexandra Dariescu și Orchestra Națională Radio, dirijor Cristian Măcelaru. Înregistrarea a fost realizată la Sala Radio din București în 24 martie 2017, în cadrul concertului aniversar Radio România Muzical – 20 ani de existență.

Alexandra Dariescu și Cristian Măcelaru – iată două nume românești de reținut – muzicieni din aceeași generație, între 30 și 40 ani, stabiliți de la vârsta adolescenței în străinătate – Alexandra Dariescu în Marea Britanie, Cristian Măcelaru în Statele Unite ale Americii, și care reprezintă România pe marile scene ale lumii, la cel mai înalt nivel.

Concertul nr.2 pentru pian și orchestră de Serghei Rahmaninov rămâne una dintre cele mai cunoscute și iubite lucrări din istoria muzicii: a fost compus între anii 1900 și 1901 și interpretat în premieră chiar cu Serghei Rahmaninov solist – de altfel, trebuie reținut că Rahmaninov a fost nu doar unul dintre marii compozitori ruși, ci și unul dintre cei mai importanți pianiști din prima jumătate a secolului XX.

Serghei Rahmaninov a fost

**Pianist și compozitor**

Compozitor

**13 noiembrie**

Dinu Lipatti – Concertino în stil clasic, partea I (Luiza Borac și Academy of Saint Martin in the Fields, dirijor Jaime Martin) 4.07 Avie 2012

În cadrul proiectului Ascultă 5 minute de muzică clasică, inițiat de Radio România Muzical, a fost prima parte din Concertino în stil clasic de Dinu Lipatti, lucrare pentru pian și orchestră interpretată de Luiza Borac și Academy of Saint Martin in the Fields, dirijor Jaime Martin.

Luiza Borac, pianistă română care locuiește de mult timp în Germania, este una dintre cele mai cunoscute promotoare la nivel mondial a muzicii lui George Enescu și Dinu Lipatti, aceste două simboluri pentru cultura muzicală românească. Dinu Lipatti este recunoscut drept unul dintre cei mai mari pianiști ai secolului XX, nu doar în cultura românească, ci în cea universală. Ca și George Enescu, nașul său de botez, Dinu Lipatti a fost preocupat nu doar de interpretarea muzicală, ci și de compoziție, iar Concertino în stil clasic este una dintre cele mai cunoscute lucrări dintre puținele pe care a apucat să le scrie în scurta lui viață – Dinu Lipatti a trăit între 1917 și 1950 – doar 33 ani. Concertino în stil clasic a fost compus în anul 1936.

De ce trebuie să reținem numele lui Dinu Lipatti?

**A fost unul dintre marii pianiști ai lumii; a fost și compozitor**

A fost un compozitor român

Vincenzo Bellini – aria Normei Casta diva din opera Norma (Maria Callas, Corul și Orchestra Teatrului Scala din Milano, dirijor Tullio Serafin) Emi 1961 5.32

În cadrul proiectului Ascultă 5 minute de muzică clasică, inițiat de Radio România Muzical, a fost aria Casta diva din opera Norma de Vincenzo Bellini, în interpretarea legendară lăsată de una dintre marile soprane ale tuturor timpurilor, Maria Callas, alături de Corul și Orchestra Teatrului Scala din Milano, dirijor Tullio Serafin.

Această arie a Normei este una dintre cele mai cunoscute din istoria operei și un simbol al operei romantice italiene de tip belcanto, care caracterizează prima jumătate a secolului al XIX-lea. Trei sunt compozitorii italieni care reprezintă acest stil belcanto: Vincenzo Bellini, Gaetano Donizetti și Gioachino Rossini. Să ne reamintim ce înseamnă belcanto – cânt frumos, cu o manieră de cânt virtuoză, ariile din opera de tip belcanto remarcându-se prin dificultatea tehnică și artistică.

Norma este cea mai cunoscută operă semnată de Vincenzo Bellini – a fost compusă în anul 1831, având la bază un libret în care regăsim o poveste de dragoste plasată în timpul celților cuceriți de armata romană.

Care sunt cei trei compozitori reprezentați ai stilului belcanto italian?

Giacomo Puccini, Ruggero Leoncavallo, Pietro Mascagni

**Vincenzo Bellini, Gaetano Donizetti, Gioachino Rossini**

**20 noiembrie**

Giovanni Pierluigi da Palestrina – Tu es Petrus (Corul Capelei Sixtine, dirijor Massimo Palombella) DG 2015

În cadrul proiectului Ascultă 5 minute de muzică clasică, inițiat de Radio România Muzical, a fost motetul Tu es Petrus de Giovanni Pierluigi da Palestrina, în interpretarea Corului Capelei Sixtine, dirijor Massimo Palombella, o înregistrare din anul 2015.

Corul Capelei Sixtine – da, corul Vaticanului, locul de unde veghează asupra catolicilor din întreaga lume Papa. Capela Sixtină-una dintre comorile Vaticanului, purtând pe tavan uriașa frescă realizată de Michelangelo, Geneza și pe unul dintre pereți, Judecata de Apoi a aceluiași Michelangelo, unul dintre cei mai importanți artiști ai Renașterii italiene, sculptor, pictor, arhitect – tot el a gândit cupola catedralei Sf Petru din Roma. Așa cum Michelangelo este unul dintre marii reprezentați ai renașterii în arte, Giovanni Pierluigi da Palestrina este în domeniul muzicii: alături de Orlando di Lasso, este numele cel mai rezonant pentru Renașterea muzicală italiană, plasată temporal în secolul al XVI-lea, denumit și secolul de aur al polifoniei vocale.

Care este epoca în care a trăit Giovanni Pierluigi da Palestrina?

**Renaștere**

Clasicism

Igor Stravinski – Petrușka (World Orchestra for Peace, dirijor Valery Gergiev) CD 6605 CD1 nr.5 9.31 – Târgul de Shrovetide.

În cadrul proiectului Ascultă 5 minute de muzică clasică, inițiat de Radio România Muzical, a fost un fragment din Suita Petrușka de Igor Stravinski, în interpretarea World Orchestra for Peace, dirijor Valery Gergiev.

Să ne imaginăm un decor la Sankt Petersburg, în Rusia anului 1830. În piața mare se desfășoară un târgul Shrovetide, dinaintea postului Mare al Paștelui. Un teatru de păpuși cu trei marionete în prim plan: Petrușka, Balerina și Maurul. Magicianul, cu muzica sa, le trezește la viață. Petrușka vrea să atragă atenția Balerinei, însă Balerina nu are ochi decât pentru Maur. Iată povestea care stă în spatele primului tablou din muzica baletului Petrușka, pretext pentru compozitorul rus Igor Stravinski de a scrie o muzică inovatoare, colorată, vie, în care chiar vedem în fața noastră desfășurându-se târgul și povestea celor trei personaje – baletul Petrușka este una dintre lucrările cele mai importante de Igor Stravinski, compus între 1910 și 1911, un exemplu și pentru ceea ce înseamnă muzica modernă a secolului XX.

Igor Stravinski a fost

Un compozitor rus romantic

**Un compozitor rus modern**

**27 noiembrie**

Enescu – Oedipe scena Sfinxului CD1 nr.12-14 (David Ohanesian – Oedipe, Zenaida Pally – Sfinxul, Orchestra Operei Naționale din București, dirijor Constantin Silvestri) Radio 1958

În cadrul proiectului Ascultă 5 minute de muzică clasică, inițiat de Radio România Muzical, a fost scena Sfinxului din opera Oedipe de George Enescu, o înregistrare realizată în anul 1958, atunci când a avut loc premiera românească a acestei opere, un simbol pentru creația lui George Enescu. Interpreții din cadrul acestui spectacol ce a avut loc în timpul primei ediții a festivalului George Enescu de la București au fost atunci baritonul David Ohanesian – Oedipe și mezzosoprana Zenaida Pally – Sfinxul, alături de Orchestra Operei Naționale din București, dirijor Constantin Silvestri.

În fața Sfinxului, Oedipe este întrebat “Cine este mai puternic decât destinul?”. Și el răspunde: “Omul, omul este mai puternic decât destinul”, iar Sfinxul moare, eliberându-i astfel pe locuitorii Tebei. Este unul dintre momentele antologice din istoria operei moderne – Oedipe de George Enescu este considerată una dintre cele mai importante lucrări din creația enesciană și una dintre operele fundamentale ale secolului XX. “Am lucrat efectiv la această operă timp de 10 ani” – mărturisea George Enescu. “În 1932, am scris ultimele măsuri ale operei Oedipe la Tescani. Oedipe îmi ocupa gândurile de 25 ani”. Premiera operei Oedipe a avut loc la Paris în anul 1936.

Când a avut loc premiera românească a operei Oedipe?

1936

**1958**

Mihail Jora – Poze și pozne (Ilinca Dumitrescu – pian) Radioman 6.15 1965

În cadrul proiectului Ascultă 5 minute de muzică clasică, inițiat de Radio România Muzical, a fost caietul I din Suita Pozne și pozne de Mihail Jora, în interpretarea pianistei Ilinca Dumitrescu.

Mihail Jora este una dintre figurile cele mai importante de muzicieni români din prima jumătate a secolului XX: compozitor, dar și profesor, mentor al unei întregi generații de compozitori și interpreți, printre ei aflându-se, de exemplu, Dinu Lipatti. Mihail Jora a fost de asemenea primul director de programe muzicale de la Radio România, membru fondator și vicepreședinte al Societății Compozitorilor Români. Mihail Jora este considerat creatorul baletului românesc și al liedului românesc, însă cu umorul său specific, a abordat și alte genuri. În 1948, Mihail Jora a compus “Poze și pozne” – o serie de opt miniaturi pentru pian, numite generic de compozitor “Caiet de pian pentru copiii talentați”. Cele opt miniaturi au titluri sugestive: La gura sobei, Din amintirile tușei Catinca, Tranca fleanca, Poveste, Trece oastea lui Papuc, În scrânciob, Pe gânduri, Grivei aleargă după coada lui”. Până în 1971, când s-a stins din viață, Mihail Jora a mai scris încă două caiete de Poze și pozne.

Cine este Mihail Jora?

**Unul dintre cei mai importanți compozitori români din secolul XX**

Pianist român de seamă

**4 decembrie**

Paul Constantinescu – Oratoriul bizantin de Crăciun – Condacul Nașterii Domnului (Corul Madrigal, dirijor Marin Constantin) Electrecord 1996

În cadrul proiectului Ascultă 5 minute de muzică clasică, inițiat de Radio România Muzical, a fost Condacul Nașterii Domnului din Oratoriul bizantin de Crăciun de Paul Constantinescu, o înregistrare realizată de Corul Madrigal, condus de dirijorul Marin Constantin.

În așteptarea Crăciunului, este bine să ne amintim de lucrările românești dedicate acestei mari sărbători a creștinătății. Singurul compozitor român care a creat un oratoriu având în centru sărbătoarea Crăciunului este Paul Constantinescu, unul dintre marii compozitori români din prima jumătate a secolului XX. Dacă arhitectura oratorului de Crăciun al lui Paul Constantinescu este preluată din literatura muzicală vest-europeană, tipul de muzică se sprijină pe melodica de rit ortodox bizantin și armonia modală – este o îmbinare astfel unică între tradițiile religioase vest și est europene. Oratoriul bizantin de Crăciun a avut premiera în anul 1947. Anterior Oratoriului bizantin de Crăciun, Paul Constantinescu a compus și un oratoriu bizantin de Paști, pentru prima dată interpretat în anul 1946.

Câte oratorii bizantine a compus Paul Constantinescu?

1 – oratoriul bizantin de Crăciun

**2 – oratoriile bizantine de Paști și de Crăciun**

Johann Sebastian Bach – Oratoriul de Crăciun Corul introductiv din pirma parte (Corul de Cameră RIAS, Academia de Muzică Veche din Berlin, dirijor Rene Jacobs) CD 1 nr.1 7.31 HM 1997

În cadrul proiectului Ascultă 5 minute de muzică clasică, inițiat de Radio România Muzical, a fost Corul introductiv din prima parte a Oratoriului de Crăciun de Johann Sebastian Bach, într-o înregistrare aparținând Corului de Cameră RIAS, Academiei de Muzică Veche din Berlin, dirijor Rene Jacobs.

Iată una dintre capodoperele stilului baroc: oratoriul de Crăciun de Johann Sebastian Bach, una dintre cele mai reprezentative lucrări vocal-simfonice din istoria muzicii dedicate Crăciunului.

Johann Sebastian Bach a scris oratoriul de Crăciun în perioada decembrie 1734 – ianuarie 1735, în perioada când era cantor al Bisericii Sf Toma din Leipzig. Oratoriul conține 6 cantate, destinate a fi cântate în momentele importante ale sărbătorii Crăciunului din tradiția protestantă: cele 3 zile de Crăciun,sărbătoarea Circumciziei lui Iisus, Duminica de după Anul Nou, sărbătoarea Epifaniei. Cele 6 cantate conțin povestea pruncului Iisus, de la naștere, la adorarea magilor și fuga în Egipt.

În ce stil a compus Johann Sebastian Bach?

**Baroc**

Clasic